Kristijan Vujičić

**KAD SU PADALI ZIDOVI**

Roman

(Fraktura, studeni 2019.)

O knjizi (tekst s korica):

Konac je 1980-ih, vrijeme kada Zagreb izranja iz sna, klubovi su prepuni, a noć se čini još itekako mlada. Dok velikani svjetske glazbe dolaze održati koncerte i demokracija kuca na vrata, budućnost se, barem većini, čini sretna i dobra. Istovremeno se osjećaju i promjene u zraku, koji se čak kao čisti prodaje u konzervama. Crni, glavni junak romana *Kad su padali zidovi*, mladi je nadobudan dečko koji voli filozofiju i rock 'n' roll, odrasta u pomalo nesređenim obiteljskim odnosima u centru grada i asfalt je njegov drugi dom. On i njegovi prijatelji na kraju srednjoškolskog obrazovanja razmišljaju o djevojkama i o tome kako će promijeniti svijet.

*Kad su padali zidovi* autentičan je roman o odrastanju u Zagrebu krajem osamdesetih u kojem Kristijan Vujičić plastično i živo, s puno humora, opisuje dogodovštine gomile mladića i djevojaka u prijelomnim godinama njihovih života. Od euforije do straha, od neobuzdanih partijanja do zračnih uzbuna, od prijateljstava do mržnje, od ljubavi do bijega, od internacionalizma do nacionalizma, od komunizma do višestranačja – sve to sabijeno je u ovom romanu brzoga ritma. *Kad su padali zidovi* kronika je odrastanja na gradskim ulicama u kojoj se ne štedi nikoga, ni djecu ni roditelje, jer svi moraju odrasti i promijeniti se da bi opstali u novom novom vremenu.

**Kristijan Vujičić** rođen je 1973. u Zagrebu gdje je završio osnovnu i srednju školu te di­plomirao filozofiju i religiologiju na Zagrebačkom sveučilištu. Objavljivao je prozu i recenzi­je u više časopisa za kulturu i dnevnih listova. Već desetak godina uređuje i vodi tribine društveno-humanističke tematike pod nazi­vom „Paralelni svjetovi“ u zagrebačkoj Knjiž­nici i čitaonici Bogdana Ogrizovića. Godine 2017. primio je prvu nagradu na 51. natječaju Večernjega lista „Ranko Marinković“ za kratku priču „Zid mora pasti“. Dvaput je dobio Nagradu Kiklop: 2006. za roman *Welcome to Croatia* i 2014. za urednika godine.

Dosad je objavio pet romana: *Welcome to Croatia: doživljaji jednog turističkog vodiča* (napisan u suradnji sa Željkom Špoljarom, Nagrada Kiklop 2006.), *Gospodin Bezi­meni* (uži izbor za Na­gradu „Fran Galović“ 2007.), *Udruženje za mravlje igre* (uži izbor za Nagradu SFERA 2009.), *Ponavljanje: zaigranost prolje­ća i života* (polufinalist na­grade Tportala 2012. za roman godine) i *Knjiga izlazaka* (uži izbor za Nagradu Ksaver Šandor Gjalski 2016.).